Cannes-fliekfees met 2 maande uitgestel - Kuns En Vermaak - Republikein
Wednesday, February 24th, 23:33:20
Die Cannes-rolprentfees word vanjaar twee maande later aangebied weens die coronaviruspandemie. Waar die fees gewoonlik in Mei in dié Franse kusstad plaasvind, is dit nou tot 6 - 17 Julie uitgestel.
"Soos verlede herfs aangekondig is, behou die fees die reg voor om sy datums te verander namate die gesondheidskrisis in die wêreld ontwikkel," het die bestuur in 'n verklaring gesê.
Die fees is verlede jaar gekanselleer, terwyl ander Europese feeste, soos die Berlynse en Venesiese rolprentfees waarmee Cannes meeding, onder streng gesondheidsvoorskrifte voortgegaan het.
Die Berlynse rolprentfees word vanjaar in twee fases aangebied: 'n aanlyn program vir rolprentlui in Maart, en 'n geleentheid vir die publiek in Junie. Die fees word gewoonlik in Februarie aangebied.
Die Cannes-rolprentfees lok sowat 45 000 amptelike besoekers, waarvan ongeveer 4 500 joernaliste is.
Dit is buiten verlede jaar nog net een keer gekanselleer toe die Tweede Wêreldoorlog in 1939 uitgebreek het.
Die rolprentmark, wat saam met die hoofkompetisie aangebied word, is die internasionale rolprentbedryf se grootste mark waar vervaardigers, verspreiders, kopers en programsamestellers byeenkom. - Netwerk24